Diari Oficial de la Generalitat Valenciana


Sumari del DOGV 4369, del 31-10-2002 (2002/11422)

RESOLUCIÓ de 21 d'octubre de 2002 de les direccions generals de Centres Docents i d'Ordenació i Innovació Educativa i Política Lingüística, per la qual es dicten instruccions al Centre Específic d'Educació a Distància (CEED) per a la inscripció de l'alumnat en la convocatòria extraordinària per a alumnat de COU a qui li quede per superar una, dos o tres assignatures en el curs 2002-2003, d'acord amb la Resolució de 20 de setembre de 2002 (DOGV 30.09.2002).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4369

Data del DOGV
:   31-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/11180


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 21 d'octubre de 2002 de les direccions generals de Centres Docents i d'Ordenació i Innovació Educativa i Política Lingüística, per la qual es dicten instruccions al Centre Específic d'Educació a Distància (CEED) per a la inscripció de l'alumnat en la convocatòria extraordinària per a alumnat de COU a qui li quede per superar una, dos o tres assignatures en el curs 2002-2003, d'acord amb la Resolució de 20 de setembre de 2002 (DOGV 30.09.2002). [2002/A11779]
  
Dins del marc normatiu que componen el Reial Decret 173/1998, de 16 de febrer, que va establir el calendari d'implantació de les noves ensenyances regulades per la LOGSE, l'Orde de 8 de juliol de 1988, que va adaptar este Reial Decret a la Comunitat Valenciana. i la disposició transitòria segona del Reial Decret 1640/1999, de 22 d'octubre, s'ha dictat la Resolució de 20 de setembre de 2002, dels directors generals de Centres Docents i d'Ordenació i Innovació Educativa i Política Lingüística, per la qual s'establix una convocatòria extraordinària de gràcia per a l'alumnat que, havent cursat ensenyances del Curs d'Orientació Universitària a la Comunitat Valenciana, no haja pogut finalitzar els dits estudis per quedar-li una, dos o tres matèries sense superar (DOGV 30.09.2002).
  
Per a la seua aplicació i pel seu caràcter extraordinari, és procedent dictar complementàriament les següents
  
Instruccions:
  
1. L'alumnat que complisca els requisits establits en la Resolució de 20 de setembre de 2002, i que són:
  
- Estar matriculat en COU en els cursos 2000-2001 i/o 2001-2002 en centres docents de la Comunitat Valenciana,
  
- Sense esgotar les convocatòries previstes en el seu sistema, i
  
- Que únicament tinga pendents una, dos o tres assignatures de COU, es podrà inscriure en la convocatòria extraordinària per al curs 2002-2003 en el CEED de València, i en els seus centres col·laboradors d'Alacant (IES Figueras Pacheco) i de Castelló (IES Francisco Ribalta) entre els dies 18 i 22 de novembre de 2002, en l'horari ordinari de les corresponents secretaries.
  
2. La inscripció donarà dret a dos convocatòries de les matèries que té pendent, una al maig i una altra al setembre de 2003. No es permet canvi algun en les matèries pendents, ni canvi d'opció.
  
3. La inscripció es realitzarà:
  
a) omplint un imprés en què constaran les dades següents:
  
- Cognoms, nom, DNI/NIF, domicili, carrer, número, localitat de residència, telèfon de contacte.
  
- Sol·licitud d'inscripció en la convocatòria extraordinària regulada per la Resolució de 20 de setembre del 2002, en les assignatures que s'indiquen.
  
- Un rebut en el qual s'indica que l'interessat arreplega un dossier informatiu sobre la convocatòria extraordinària i en el qual manifesta que coneix que l'última convocatòria possible d'accés específic des de COU a la prova d'accés a la Universitat és la de 2003.
  
b) Certificat acadèmic oficial del centre docent en el que l'alumne o alumna tinga depositat el seu expedient i en el que específicament ha de constar si es troba matriculat en 2n de Batxillerat LOGSE.
  
c) Llibre de qualificacions del Batxillerat Unificat i Polivalent.
  
d) Abonament de la taxa per matriculació en assignatures soltes que figura en la Llei de Taxes de la Generalitat Valenciana.
  
4. Les Proves extraordinàries tindran lloc en la seu central del CEED a València, Complex Misericòrdia, al maig i setembre de 2003. Les dates concretes seran comunicades als alumnes inscrits abans de l'1 de maig i de l'1 de setembre, tan prompte com la Universitat comunique les dates de recepció de les actes per a la prova d'accés.
  
5. Al finalitzar la convocatòria extraordinària, tant al maig com al setembre, el CEED expedirà un certificat dels resultats obtinguts, i omplirà el llibre de qualificacions de BUP i COU. En el cas que l'alumne puga concórrer a la prova d'accés de juny o de setembre, el CEED l'inclourà en la corresponent Acta en el termini que establisca la Universitat.
  
6. L'alumnat que complint els requisits, es trobe matriculat en 2n de Batxillerat LOGSE, podrà inscriure's en esta convocatòria, en les següents condicions:
  
a) Haurà d'optar entre ambdós possibilitats abans de la data que la Universitat establisca per a l'enviament de la relació d'alumnat que ha de presentar-se a la PAU en la convocatòria de juny de 2003, ja que no pot figurar en dos actes diferents per a la prova d'accés a la universitat i l'acta de setembre és la complementària de juny.
  
b) En el supòsit de superar al maig l'assignatura o assignatures pendents haurà de formalitzar en el centre docent on es trobe matriculat la renúncia de matrícula que figura en la corresponent pàgina del llibre de qualificacions de Batxillerat. Per a això presentarà en el centre on estiga matriculat en 2n de Batxillerat el certificat que li expedirà el CEED i el llibre de qualificacions serà tancat i entregat a l'alumne o alumna amb la següent diligència: «Diligència per a fer constar que l'alumne ..., ha superat les assignatures pendents de COU en la convocatòria extraordinària de gràcia concedida per mitjà de Resolució de 20 de setembre de 2002 (DOGV 30.09.2002), per la qual cosa, després de renunciar a la matrícula de 2n de Batxillerat, es tanca este llibre i se li entrega en ... data ... Firma.»
  
c) En el supòsit de no superar les matèries pendents al maig, haurà de renunciar de la mateixa manera a la matrícula de 2n de Batxillerat en el cas que opte per esta via específica de COU per a setembre, però no es tancarà ni se li entregarà el llibre de qualificacions de Batxillerat. En cas de no produir-se la renúncia a 2n de Batxillerat, es considera que renuncia a la convocatòria extraordinària de COU de setembre.
  
d) En el supòsit de no superar al setembre la matèria o matèries pendents de maig, podrà continuar el curs següent els estudis de 2n de Batxillerat ja que ha estat matriculat i té el llibre de qualificacions obert, encara que haja renunciat a la matrícula.
  
7. L'alumnat que no supere al setembre esta convocatòria extraordinària, per a prosseguir estudis haurà de matricular-se en 2n de Batxillerat de curs complet per al curs 2003-2004. Es recorda que el títol de Batxiller expedit al finalitzar 3r de BUP és equivalent, a efectes professionals, amb el títol de Batxiller LOGSE segons determina la disposició addicional quarta 2. de la Llei 1/1990, de 3 d'octubre (LOGSE)
  
8. L'alumnat que no supere la prova d'accés a la universitat al setembre del 2003 o pretenga millorar la seua qualificació, no pot repetir-la amb les característiques específiques de COU, així que, pel seu compte, ha de preparar-se les assignatures que li permeten concórrer per qualsevol de les vies LOGSE, tal com establix la disposició transitòria segona del Reial Decret 1640/1999 i que són:
  
- Via Cientificotecnològica: Matemàtiques i Física.
  
- Via de Ciències de la Salut: Biologia i Química.
  
- Via d'Humanitats: Llatí i una altra encara no designada pel Ministeri en substitució de la Història de la Filosofia, que a partir de 2003-2004 serà troncal.
  
- Via de Ciències Socials: Matemàtiques Aplicades a les Ciències Socials i Geografia.
  
- Via d'Arts: Dibuix Artístic i Història de l'Art.
  
L'elecció d'una o una altra d'estes Vies permet l'accés a determinats estudis universitaris.